**ELŐTERJESZTÉS**

**Szombathely Megyei Jogú Város Közgyűlésének 2017. december 14-i ülésére**

**Javaslat az Önkormányzat által fenntartott óvodák fenntartói törvényességi ellenőrzése eljárási rendjének, valamint a 2018. évi ellenőrzési tervének jóváhagyására**

A nemzeti köznevelésről szóló 2011. évi CXC. törvény (a továbbiakban: Nkt.) 83. §-ának (2) bekezdése alapján a fenntartó

*„e)*ellenőrizheti a köznevelési intézmény gazdálkodását, működésének törvényességét, hatékonyságát, a szakmai munka eredményességét, nevelési-oktatási intézményben továbbá a gyermek- és ifjúságvédelmi tevékenységet, a tanuló- és gyermekbaleset megelőzése érdekében tett intézkedéseket;”

*„h)*értékeli a nevelési-oktatási intézmény pedagógiai programjában meghatározott feladatok végrehajtását, a pedagógiai-szakmai munka eredményességét,”

*„i)*ellenőrzi a pedagógiai programot, a házirendet, valamint a SZMSZ-t”.

Egy meghatározott szempontrendszer szerint történő ellenőrzés segíti az intézmények törvényes működését, továbbá információt nyújt a fenntartó számára arról, hogy intézményei a hatályos rendelkezés betartásával törvényesen, jogszerűen működik, eredményesen és hatékonyan valósítja meg céljait és feladatait.

Előzőekre tekintettel, óvodákkal történt egyeztetés alapján, javasolom a Tisztelt Közgyűlésnek, hogy az Önkormányzat fenntartásában működő óvodák fenntartói, törvényességi ellenőrzésének eljárási rendjét az alábbiak szerint jóváhagyni szíveskedjék.

1. **A fenntartó Önkormányzat nevében ellenőrzést végző szervezeti egység meghatározása:**

Az ellenőrzések lefolytatása - az Egészségügyi és Közszolgálati Osztály Köznevelési, Sport és Ifjúsági irodájának munkatársai közreműködésével biztosítható.

1. **Ellenőrzés tervezése:**

Az intézmények ellenőrzése ütemterv alapján történik annak figyelembe vételével, hogy minimum 4 évenként minden intézmény ellenőrzésére sor kerüljön. Az ellenőrzési (ütem) tervet a Közgyűlés felhatalmazása alapján az Oktatási és Szociális Bizottság a megelőző év decemberi havi ülésén hagyja jóvá.

Az ütemterv tartalmazza az ellenőrzésbe bevont intézményeket figyelemmel arra, hogy az ellenőrzések lefolytatására nevelési időszakban (szeptember 1. és május 31. napja között), az óvodai élethez igazodóan kerül sor.

1. **Ellenőrzés meghatározása:**

*Az ellenőrzés célja* annak megállapítása, hogy az intézmény működése a hatályos jogszabályoknak megfelel-e, ellátja-e a jogszabályokban, az óvoda nevelési programjában, szakmai dokumentumaiban meghatározott feladatokat, továbbá a jogszabályokban előírt véleményezési folyamatok működnek-e, az intézmény alapdokumentumainak aktualizálása folyamatosan megtörténik-e.

*Az ellenőrzés típusa*: fenntartói törvényességi ellenőrzés.

*Az ellenőrzés formája*: dokumentumelemzés és helyszíni ellenőrzés.

*Az ellenőrzésre kerülő időszak:* tárgyévet megelőző két lezárt nevelési év (2018. évben a 2015/206. és a 2016/2017. nevelési év).

*Az ellenőrzés módszere*:

1. az intézményi alapdokumentumok és szabályzatok jogszabályi megfelelőségének, hatályosságának, aktualizálásának, a jóváhagyás kapcsán meghatározott eljárási rend betartásának, a nyilvánosság érvényesülésének vizsgálata a vezető által kitöltött, az előterjesztés 1. számú mellékletét képező önértékelés alapján;
2. az intézmény pedagógiai programja, házirendje, alapító okirata, valamint SZMSZ-e összhangjának vizsgálata;
3. annak vizsgálata, hogy a pedagógia program és SZMSZ tartalmaz-e a fenntartóra háruló többletkötelezettséget;
4. továbbképzési program és beiskolázási terv összhangjának, a beiskolázási terv megvalósulásának vizsgálata, a hét évenkénti kötelezettség teljesülésének vizsgálata (az óvoda továbbképzések teljesítésével kapcsolatos nyilvántartása alapján);
5. tanügyi dokumentumok vezetésének vizsgálata az óvodavezető által kitöltött, az előterjesztés 2. számú mellékletét képező önértékelése alapján, továbbá helyszíni ellenőrzés keretében végzett szúrópróba szerű ellenőrzéssel;
6. a tanuló- és gyermekbaleset megelőzése érdekében tett intézkedések ellenőrzése a vezető beszámolója alapján (kötetlen formátumú szöveges összefoglaló maximum 1 oldal terjedelemben);
7. gyermek és ifjúságvédelmi tevékenység ellenőrzése az óvoda beszámolója, az óvodavezető által az ellenőrzéssel érintett időszakra vonatkozóan készített, max. 1-1,5 oldal terjedelmű összefoglaló, továbbá az előterjesztés 3. számú mellékletét képező, az óvoda által elkészített önellenőrző dokumentum felhasználásával;
8. az intézmény pedagógiai programjában meghatározott feladatok végrehajtásának, a pedagógiai-szakmai munka eredményességének ellenőrzése az óvoda beszámolója, az óvodavezető által az ellenőrzéssel érintett időszakra vonatkozóan készített, max. 1-1,5 oldal terjedelmű összefoglaló felhasználásával.

Egy-egy intézmény ellenőrzésének tervezett időtartama: intézménynagyságtól függően 2-3 hét, amelyből a helyszíni ellenőrzés 1-3 nap.

1. **Ellenőrzés dokumentálása:**

Az ellenőrzés időpontjáról az érintett intézmények az ellenőrzés megkezdése előtt 7 nappal írásban értesítésre kerülnek.

Az ellenőrzésről jegyzőkönyv készül. A jegyzőkönyv megállapításaihoz az óvodák 5 napon belül jogosultak írásban észrevételt tenni.

1. **Ellenőrzéshez kapcsolódó intézkedések:**

Amennyiben az ellenőrzés a hatályos jogszabályoknak nem megfelelő működést, gyakorlatot tár fel, olyan megállapítást tesz, amely a jogszerű működés biztosítása érdekében intézkedést igényel, az intézkedés határidejéről az érintett féllel egyeztetni szükséges. A határidő leteltekor az intézkedés megvalósítását ellenőrizni kell.

Amennyiben az ellenőrzés a hatályos jogszabályi rendelkezések súlyos megszegését állapítja meg, erről a Közgyűlést a soron következő ülésén tájékoztatni kell.

1. **Az ellenőrzés személyi feltétele:**

Az ellenőrzések lefolytatásához a Polgármesteri Hivatalban a személyi feltételek az Egészségügyi és Közszolgálati Osztály Köznevelési, Sport és Ifjúsági irodáján biztosítottak.

Az óvodák fenntartói törvényességi ellenőrzésének 2018. évre vonatkozó ütemtervét az előterjesztés 4. számú melléklete tartalmazza.

Kérem a Tisztelt Közgyűlést, hogy az előterjesztést megtárgyalni, és határozati javaslatot elfogadni szíveskedjék.

Szombathely, 2017.

**(: Dr. Puskás Tivadar :)**

**HATÁROZATI JAVASLAT**

**……../2017. (XII.14.) Kgy. számú határozat**

1. Szombathely Megyei Jogú Város Közgyűlése a „Javaslat az Önkormányzat által fenntartott óvodák fenntartói törvényességi ellenőrzése eljárási rendjének, valamint a 2018. évi ellenőrzési tervének jóváhagyására” című előterjesztést megtárgyalta, és

* az óvodák fenntartói törvényességi ellenőrzésének eljárási rendjét az előterjesztés szerinti,
* az óvodák fenntartói törvényességi ellenőrzése 2018. évi ütemtervét az előterjesztés 4. számú melléklete szerinti

tartalommal jóváhagyja.

1. A Közgyűlés felkéri a polgármestert, hogy a Közgyűlés döntéséről az ellenőrzéssel érintett intézményeket értesítse, és az ellenőrzések lefolytatása érdekében a szükséges intézkedéseket tegye meg.
2. A Közgyűlés felhatalmazza az Oktatási és Szociális Bizottságot az óvodák fenntartói törvényességi ellenőrzése éves ütemtervének 2019. évtől történő jóváhagyására, valamint a lefolytatott ellenőrzésekről szóló tájékoztató elfogadására.

**Felelős:** Dr. Puskás Tivadar polgármester

Koczka Tibor alpolgármester

Rettegi Attila, az Oktatási és Szociális Bizottság elnöke

Dr. Károlyi Ákos jegyző

/a végrehajtás előkészítéséért:

dr. Bencsics Enikő, az Egészségügyi és Közszolgálati Osztály vezetője/

**Határidő:** azonnal /az 1. pont vonatkozásában/

2017. december 31. /a 2. pont vonatkozásában/

az Oktatási és Szociális Bizottság minden év december havi ülése /a 3. pont vonatkozásában/